ສະ​ຫະ​ລັດ ​ໂຈະ​ການ​ເກັບ​ພາ​ສີ​ເຫຼັກ​ ​ທີ່ຢູ​ເຄ​ຣນ ​ສົ່ງເຂົ້າ​ມາ​ສະ​ຫະ​ລັດ ເປັນ​ເວ​ລາ​ນຶ່ງ​ປີ 
​ຣັດ​ເຊຍ​ໄດ້​ແນ​ເປົ້າ​ໝາຍ​ການ​ໂຈມ​ຕີ​ໃສ່​ໂຮງ​ງານ​ເຫຼັກ​ຂອງ​ຢູ​ເຄ​ຣນ ບ່ອນ​ທີ່​ຄົນ​ງານ​ທຸກໆ 13 ຄົນ ໄດ້​ຖືກ​ຈ້າງ​ໂດຍ​ໂຮງ​ງານ​ເຫຼັກ​ຂອງ​ປະ​ເທດ
ສະຫະລັດ ໃນວັນຈັນວານນີ້ ໄດ້ໂຈະການເກັບພາສີເຫລັກ 232 ຂອງຢູເຄຣນ ເປັນເວລານຶ່ງປີ ໃນຄວາມພະຍາຍາມໃໝ່ເພື່ອຊຸກຍູ້ເສດຖະກິດຂອງປະເທດທີ່ພວມປະສົບກັບໄພສົງຄາມດັ່ງກ່າວ ທ່ານນາງຈີນາ ແຣມອນໂດ (Gina Raimondo) ລັດຖະມົນຕີການຄ້າສະຫະລັດ ກ່າວຢູ່ໃນການປະກາດໃນການໂຈະເກັບພາສີວ່າ “ພວກເຮົາບໍ່ສາມາດພຽງແຕ່ຊື່ນຊົມໃນຄວາມທໍລະຫົດອົດທົນ ແລະ ຈິດໃຈຂອງປະຊາຊົນຢູເຄຣນ ພວກເຮົາຕ້ອງໃຫ້ການໜູນຫລັງເຂົາເຈົ້າ ແລະສະໜັບສະໜູນນຶ່ງໃນອຸດສາຫະກຳທີ່ສຳຄັນສຸດ ຕໍ່ຄວາມຢູ່ດີເປັນສຸກຂອງເສດຖະກິດຢູເຄຣນ ” ທ່ານນາງກ່າວວ່າ “ໃນການທີ່ໂຮງງານເຫລັກຈະສືບຕໍ່ເປັນເສັ້ນຊີວິດທາງເສດຖະກິດຂອງປະຊາຊົນຢູເຄຣນໄດ້ນັ້ນ ເຂົາເຈົ້າຕ້ອງສາມາດສົ່ງເຫລັກຂອງເຂົາເຈົ້າອອກ ” ແຕ່ວ່າການໂຈະໃນການເກັບພາສີດັ່ງກ່າວ ຈະມີຜົນຫລາຍປານໃດ ທີ່ອາດຊ່ວຍເສດຖະກິດຂອງຢູເຄຣນ ຍັງບໍ່ເປັນທີ່ແຈ່ມແຈ້ງໃນທັນທີ ສະຫະລັດ ເປັນປະເທດທີ່ສົ່ງອອກເຫລັກໃຫຍ່ທີ່ສຸດໃນໂລກ ແຕ່ວ່າຢູເຄຣນ ບໍ່ໄດ້ຮວມຢູ່ໃນບັນດາ 10 ປະເທດໃນອັນດັບຕົ້ນໆທີ່ສົ່ງເຫລັກເຂົ້າມາໃນສະຫະລັດ ໃນປີ 2019 ອີງຕາມລາຍງານລັດຖະບານ ສະຫະລັດກ່າວວ່າ ອຸດສາຫະກຳເຫລັກຂອງຢູເຄຣນ ຈ້າງພະນັກງານນຶ່ງໃນ 13 ຄົນຢູ່ໃນປະເທດ ແຕ່ວ່າບັນດາໂຮງງານເຫລັກຂອງປະເທດໄດ້ຮວມຢູ່ໃນເປົ້າໝາຍທີ່ຖືກທຳລາຍຢ່າງໜັກ ລະຫວ່າງການຮຸກຮານຂອງຣັດເຊຍຕໍ່ປະເທດດັ່ງກ່າວ ເຖິງແມ່ນໄດ້ຮັບຄວາມເສຍຫາຍຢ່າງໜັກທີ່ໄດ້ຢຸດການປະຕິບັດງານຢູ່ໂຮງງານເຫລັກ ແຕ່ສະຫະລັດກ່າວວ່າ ໂຮງງານຈຳນວນນຶ່ງຕ້ອງໄດ້ສືບຕໍ່ຈ່າຍເງິນເພື່ອ ລ້ຽງດູແລະໃຫ້ບ່ອນຢູ່ອາໄສແກ່ພວກຄົນງານເຂົາເຈົ້າ ໂຮງງານເຫລັກຈຳນວນນຶ່ງໄດ້ເປີດຄືນ ເຖິງແມ່ນມີການສູ້ລົບຢູ່ໃກ້ໆນັ້ນກໍຕາມ